Il-Kummissarju tal-Kummerċ Cecilia Malmström u r-Rappreżentant tal-Istati Uniti għall-Kummerċ, Michael Froman, llum ippubblikaw valutazzjoni konġunta dwar il-progress li sar fin-negozjati dwar is-Sħubija Trans-Atlantika ta' Kummerċ u ta' Investiment (TTIP) sa minn meta bdew in-negozjati f'Lulju 2013. Il-Kummissarju Malmström qalet: "Kif diskuss mal-Istati Membri fl-aħħar Kunsill tal-Kummerċ f'Novembru, din il-valutazzjoni għandha l-għan li tagħti l-linji ġenerali u tiġbor fil-qosor fejn jinsabu l-affarjiet fit-taħdidiet kummerċjali bejn l-Unjoni Ewropea u l-Istati Uniti, filwaqt li tibni fuq il-politika stabbilita tagħna ta' aktar trasparenza f'dawn in-negozjati. L-UE għamlet dak kollu li setgħet biex tipprova tikseb ftehim tat-TTIP bbilanċjat, ambizzjuż u ta' livell għoli li jkun ta' benefiċċju għaċ-ċittadini, il-komunitajiet lokali u l-kumpaniji. Għamilna progress konsiderevoli u tanġibbli, kif tixhed din il-ġabra fil-qosor. Ninsab ħerqana biex naħdem mal-amministrazzjoni l-ġdida tal-Istati Uniti dwar il-futur tar-relazzjonijiet kummerċjali transatlantiċi.” Ir-rapport konġunt bejn l-UE u l-Istati Uniti jagħti l-linji prinċipali tal-progress li sar fl-oqsma kollha tat-taħdidiet, jiġifieri dwar aċċess aħjar għas-swieq għad-ditti tal-UE u tal-Istati Uniti, dwar is-simplifikazzjoni tar-regolamenti tekniċi mingħajr ma jitbaxxew l-istandards u fuq ir-regoli globali tal-kummerċ, inkluż l-iżvilupp sostenibbli, ix-xogħol u l-ambjent, b'kapitolu dedikat għall-kumpaniji żgħar. Barra milli jagħti stampa ġenerali tal-bażi komuni li ntlaħqet, ir-rapport jidentifika wkoll l-oqsma fejn għad irid isir xogħol sinifikanti biex jiġu solvuti d-differenzi, inkluż it-titjib tal-aċċess għas-swieq tal-offerti pubbliċi, l-għoti ta' protezzjoni qawwija għall-investiment li jħares id-dritt tar-regolamentazzjoni, u approċċi ta' rikonċiljazzjoni fejn jidħlu trademarks u indikazzjonijiet ġeografiċi. Matul l-aħħar snin, il-Kummissjoni ppubblikat il-proposti testwali tal-UE fin-negozjati tat-TTIP, flimkien ma' sensiela ta' rapporti u dokumenti ta' pożizzjoni, u kkonsultat b'mod estensiv lis-soċjetà ċivili, b'mod li t-taħditiet kummerċjali bejn l-UE u l-Istati Uniti kienu n-negozjati bilaterali l-aktar trasparenti li qatt saru. It-taħdidiet wasslu wkoll għal riforma fid-dispożizzjonijiet tal-UE dwar il-protezzjoni tal-investiment fi ftehimiet kummerċjali abbażi ta' djalogu estensiv mal-partijiet interessati, inkluża konsultazzjoni pubblika. F'Novembru 2015, il-Kummissjoni ressqet proposta ġdida biex tissostitwixxi l-mudell skadut dwar is-soluzzjoni tat-tilwim bejn l-investituri u l-istat (ISDS) b'sistema moderna u trasparenti ta' qorti tal-investimenti (ICS) li effettivament tipproteġi l-investiment filwaqt li tippreserva bis-sħiħ id-dritt tal-gvernijiet li jirregolaw. Il-motivazzjoni ekonomika u strateġika għal ftehim bejn l-akbar żewġ ekonomiji industrijali avvanzati għadha qawwija. F'dawn l-aħħar tliet snin, sar progress sinifikanti lejn il-konklużjoni ta' ftehim ibbilanċjat u ta' standard għoli li jixpruna t-tkabbir, itejjeb il-kompetittività u joħloq l-impjiegi fuq iż-żewġ naħat tal-Atlantiku. Għal Aktar Informazzjoni It-test sħiħ tad-dikjarazzjoni konġunta Is-sit web tal-Kummissjoni Ewropea ddedikata lit-TTIP Għodda ta' viżwalizzazzjoni ta' dejta: Il-kummerċ bejn l-UE u l-Istati Uniti fil-belt tiegħek